*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 13ης Δεκεμβρίου 1982

για το συντονισμό των δραστηριοτήτων των Κρατών μελών και των κοινοτικών οργάνων όσον αφορά τη διερεύνηση των αναγκών και την επεξεργασία προτάσεων για την καθιέρωση κοινού συστήματος πληροφοριών μεταξύ των οργάνων της Κοινότητας

(82/869/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτρο- πής (2),

Εκτιμώντας:

ότι η ενοποίηση της ηλεκτρονικής επεξεργασίας στοιχείων, της ηλεκτρονικής επεξεργασίας κειμένων και των τηλεπικοινωνιών, διαγράφει νέες τεχνικές στον τομέα της πληροφόρησης, που θα μπορούσαν να βελτιώσουν τη διεκπεραίωση των κοινοτικών εργασιών, και ιδιαίτερα τη συνεχώς αυξανόμενη ανταλλαγή πληροφοριών μεταξύ των κοινοτικών οργάνων και των διοικήσεων των Κρατών μελών·

ότι η ασυντόνιστη εισαγωγή νέων τεχνικών πληροφόρησης στα κοινοτικά όργανα και στις διοικήσεις των Κρατών μελών ενέχει τον κίνδυνο να προξενήσει νέα εμπόδια στη ροή των πληροφοριών·

ότι ο σαφής προσδιορισμός των δυνατοτήτων εφαρμογής και των αναγκών των χρηστών στα κοινοτικά όργανα και στις διοικήσεις των Κρατών μελών μπορεί να έχει θετικά αποτελέσματα για την καθιέρωση τεχνικών ρυθμίσεων για πληροφορικά συστήματα ανεξάρτητα την κατασκευή των μηχανημάτων, καθώς και για τη διεύρυνση των δημοσίων δικτύων τηλεπικοινωνιών και τη χρησιμοποίησή τους για πληροφορικά συστήματα, πράγμα που θα δημιουργήσει και κίνητρα για την εισαγωγή νεωτερισμών στη βιομηχανία·

ότι ενδείκνυται, επομένως, να προβλεφθεί μια διαδικασία συνεννόησης για τη διερεύνηση των αναγκών των κοινοτικών οργάνων και των αρμοδίων διοικήσεων των Κρατών μελών όσον αφορά τη χρήση νέων τεχνικών πληροφόρησης και για τον καθορισμό κοινών συμφωνιών για την ανταλλαγή πληροφοριών ανεξάρτητα από την κατασκευή των μηχανημάτων, στα πλαίσια της διεθνούς τυποποίησης·

ότι, επειδή η συνθήκη δεν προβλέπει τις απαιτούμενες ειδικές εξουσίες δράσης για το σκοπό αυτό, είναι αναγκαίο να γίνει προσφυγή στο άρθρο 235,

ΑΠΟΦΑΣΙΖΕΙ:

Άρθρο 1

Τα Κράτη μέλη και η Επιτροπή συντονίζουν τη δραστηριότητά τους όσον αφορά:

1. τον εντοπισμό και την εκτίμηση των αναγκών·

2. ενδεχομένως, την επεξεργασία προτάσεων για ένα πρόγραμμα σχεδιασμού και εφαρμογών·

3. τον καθορισμό κοινών συμφωνιών για την ανταλλαγή πληροφοριών, ανεξάρτητα από την κατασκευή των μηχανημάτων, στα πλαίσια της διεθνούς τυποποίησης,

ώστε να διαμορφωθεί ένα ολοκληρωμένο κοινό σύστημα πληροφοριών μεταξύ των οργάνων της Κοινότητας (INSIS) το οποίο θα δημιουργήσει τη δυνατότητα να εισαχθούν νέες ηλεκτρονικές τεχνολογίες για την ανταλλαγή πληροφοριών μεταξύ των διοικήσεων των κοινοτικών οργάνων και των Κρατών μελών. Οι υπόλοιποι οργανισμοί και όργανα της Κοινότητας καλούνται να συμμετάσχουν σ 'αυτόν τον συντονισμό, ο οποίος πραγματοποιείται με πρωτοβουλία της Επιτροπής στα πλαίσια συμβουλευτικής επιτροπής που αποτελείται από εκπροσώπους των Κρατών μελών και των οργανισμών και οργάνων της Κοινότητας. Η εντολή προς την επιτροπή αυτή περιέχεται στο παράρτημα.

Άρθρο 2

Όταν ολοκληρωθούν οι εργασίες που αναφέρονται στο άρθρο 1, η Επιτροπή υποβάλλει έκθεση στο Συμβούλιο και στο Ευρωπαϊκό Κοινοβούλιο και μέσα σε 12 μήνες από την έναρξη ισχύος της παρούσας απόφασης υποβάλλει τις προτάσεις που κρίνει κατάλληλες.

Άρθρο 3

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Έγινε στις Βρυξέλλες, στις 13 Δεκεμβρίου 1982.

Για το Συμβούλιο

Ο Πρόεδρος

U. ELLEMANN-JENSEN

(1) ΕΕ αριθ. C 125 της 17. 5. 1982, σ. 170.

(2) ΕΕ αριθ. C 343 της 31. 12. 1981, σ. 4.

ΠΑΡΑΡΤΗΜΑ

ΣΥΜΒΟΥΛΕΥΤΙΚΗ ΕΠΙΤΡΟΠΗ

ΕΝΤΟΛΗ

1. Κύρια καθήκοντα

1.1. Γενικά καθήκοντα

Η συμβουλευτική επιτροπή του INSIS εχει ως γενικό καθήκον να συμβουλεύει την Επιτροπή όσον αφορά:

- τον εντοπισμό και την εκτίμηση των αναγκών·

- ενδεχομένως, την επεξεργασία προτάσεων για πρόγραμμα σχεδιασμού και εφαρμογών·

- τον καθορισμό γενικών συμφωνιών για την ανταλλαγή πληροφοριών, ανεξάρτητα από την κατασκευή των μηχανημάτων, στα πλαίσια της διεθνούς τυποποίησης

για ένα κοινοτικό σύστημα πληροφόρησης (INSIS).

1.2. Ειδικά καθήκοντα

Η συμβουλευτική επιτροπή έχει, μεταξύ άλλων, τα εξής ειδικά καθήκοντα:

1.2.1. Βοηθά την Επιτροπή στον εντοπισμό των σημερινών και μελλοντικών αναγκών των χρηστών.

1.2.2. Βοηθά την Επιτροπή στον εντοπισμό των σχετικών σχεδίων στον τομέα της τεχνολογίας της πληροφόρησης, τα οποία εκτελούνται στα Κράτη μέλη και στα όργανα της Κοινότητας.

1.2.3. Συμβουλεύει την Επιτροπή σχετικά με τους στόχους των προγραμμάτων INSIS και τη σειρά προτεραιότητας όσον αφορά την εφαρμογή τους.

1.2.4. Συμβουλεύει την Επιτροπή σχετικά με το αν συμβιβάζονται τα προγράμματα INSIS με αντίστοιχες δραστηριότητες στα Κράτη μέλη και σε όργανα της Κοινότητας.

1.2.5. Συμβουλεύει την Επιτροπή όσον αφορά τη χρήση των τεχνικών προδιαγραφών που έχουν εφαρμογή στο INSIS.

1.2.6. Συμβουλεύει την Επιτροπή σχετικά με την επείγουσα διαδικασία συνεννόησης με τις ταχυδρομικές υπηρεσίες και με τη βιομηχανία.

2. Συχνότητα των συνεδριάσεων

Κάθε δύο μήνες περίπου.

3. Διάρκεια των εργασιών

Περίπου οκτώ μήνες.

4. Συμμετέχουν

Από κάθε Κράτος μέλος και κάθε κοινοτικό όργανο το πολύ τρείς εκπρόσωποι. Τα μέλη κάθε αντιπροσωπείας θα πρέπει να καλύπτουν, κατά το δυνατό, όλο το φάσμα των ειδικοτήτων που απαιτούνται (τεχνολογία πληροφόρησης, ανάγκες χρηστών κλπ.).

Η Επιτροπή αναλαμβάνει τα καθήκοντα Γραμματείας.